Н А Р Е Д Б А

за управление на горските територии на Община  Приморско
Чл.181,ал.6 от ЗГ

Глава първа
 ОБЩИ ПОЛОЖЕНИЯ

Чл.1 Тази наредба се създава на основание чл.181, ал.6 от Закона за горите, чл.22, ал 2 от ЗМСМА и на членове от 52 до 55 от ЗОС.

Чл.2. Общинските горски територии са основно национално и общинско богатство, което се ползва от особената закрила на държавата, общината и местната общност.

Чл.3. Организацията по управлението на горски територии  се осъществява от Кмета на общината.

Чл.4. Гори и Горски територии са площите от землището на общината, отговарящи на условията на Чл.2 от Закона за горите.
Чл.5. Горските територии на общината изпълняват следните основни функции:
1. защита на почвите, водните ресурси и чистотата на въздуха;

2. поддържане на биологичното разнообразие на горските екосистеми; 

3. осигуряване на социални, образователни, научни, ландшафтни и рекреационни  ползи за обществото;

4. защита на природното и културното наследство;  

5.  производство на дървесни и недървесни горски продукти;

6.  регулиране на климата и усвояване на въглерода.

Раздел1
Собственост

Чл.6 Общинска собственост са горските територии, правото на собственост върху които е възстановено на общината, както и тези, придобити от нея чрез правна сделка или по други придобивни способи и не представляват държавна или частна собственост.

Чл.7 / 1 / Горите и земите от общинските горски територии са публична и частна общинска   собственост

             (2) Публична общинска собственост са горските територии – общинска собственост:

1. предоставени за управление на ведомства за изпълнение на функциите им или във връзка с отбраната и сигурността на Страната, или за извършване на здравни, образователни и хуманитарни дейности;

2. попадащи в най-вътрешния пояс на санитарно-охранителните зони на водоизточниците и съоръженията за питейно-битово водоснабдяване и на водоизточниците на минерални води по Закона за водите;

3. попадащи в защитени територии по смисъла на чл. 5, т. 3, 5 и 6 от Закона за защитените територии;

4. включени в териториите за културно-историческа защита по Закона за културното наследство.

            /3/. Частна  общинска  собственост  са  всички останали горски територии на общината.

Раздел 2 
 Разпореждане с горските територии на общината

Чл.8. Разпореждането с горските територии-собственост на общината се извършва в съответствие с разпоредбите на Раздел 2-ри на Глава трета от Закона за горите и на Глава четвърта от Закона за общинската собственост.

Чл.9 Общината може да придобива поземлени имоти в горски  територии чрез покупка, замяна, дарение, делба, завещание или чрез други начини, определени в закона.

Чл.10 За нуждите на горското си стопанство и с цел увеличаване лесистостта на землището, общината може да закупува горски и земеделски територии - собственост на физически лица, на юридически лица и на държавата.

Чл.11 (1) Закупуването от общината на горски и земеделски територии се извършва въз основа на разпоредбите и при спазване на условията на Закона за общинската собственост, след решение на общинския съвет. 

(2) Въз основа на решението на Общинския съвет по ал. 1 кмета на общината приема решение за откриване на процедурата, в което се посочват:

1. общините и землищата, в които общината желае да закупи имоти;

2. методиката за оценка на предложенията, както и критериите за избор на имотите - предмет на сделката;

3. датата, мястото и часът на разглеждане на предложенията;

4. начинът на плащане и евентуални обезпечения;

5. специални изисквания към участниците;

6. други условия.

(3) Решението по ал. 2 се оповестява публично чрез средствата за масово осведомяване, на интернет страницата на общината или по друг подходящ начин в срок, не по-малък от два месеца преди датата на разглеждане на предложенията.

(4) Заинтересуваните лица правят писмено предложение до Кмета на общината, в което съобщават предложението си. В него се посочва предлаганата от продавача цена на имота и се прилагат:

1. документ за собственост;

2. скица на имота;

3. данъчна оценка на имота;

4. извадка от горскостопанския план или програма за съответния имот.

(5) В деня, определен за разглеждане на предложенията, Кметът на общината назначава комисия, която да разгледа получените предложения и да направи предложение за закупуване на имотите, съответно за отказ за закупуване. За работата на комисията се изготвя протокол.

(6) Въз основа на протокола по ал. 5 Кметът на общината сключва договори с лицата, определени за продавачи, за закупуване на имотите им.

(7) Договорът по ал. 6 влиза в сила от датата на вписването му в службата по вписванията по местонахождението на имота. 

Чл.12 /Изм. и доп. с Решение №313/31.07.2025г./(1) Общината може да продава или заменя горски територии - частна общинска собственост, по реда на Закона за общинската собственост, при спазване на разпоредбите на Закона за горите.

(2) Продажба по ал. 1 се извършва:

1. за прекратяване на съсобственост върху горски територии между общината и други съсобственици;

2. когато с влязъл в сила общ устройствен план е предвидена промяна на предназначението на горската територия за създаване на нови или разширяване строителните граници на съществуващи урбанизирани територии.

(3) В случаите по ал. 2, т. 1 продажбата се извършва без провеждане на търг, когато другите съсобственици са приели предложението за продажба по реда на Закона за собствеността. 

(4) Горски територии, предоставени за нуждите на националната сигурност и отбраната, могат да се продават по предложение или след съгласуване с ръководителя на съответното ведомство, на което са предоставени.

(5) Замяна по ал. 1 може да се извърши само в случай че тя е:

1. способ за прекратяване на съсобственост върху горски територии между общината и други съсобственици;

2. начин за изпълнение на задължения на общината, произтичащи от договор с държавата;

3. необходима във връзка със строителството на обекти с национално значение по смисъла на Закона за устройство на територията или на национални обекти по смисъла на Закона за държавната собственост;

4. необходима във връзка със строителството на общински обекти от първостепенно значение по смисъла на Закона за устройство на територията, които са публична общинска собственост; 

5. способ за промяна на собствеността върху съществуващи горски автомобилни пътища или части от тях между, общината, държавата и горски сдружения.

6. между държавата и общината или между общини.

(6) В случаите по ал. 5, т. 1 придобиваните от общината поземлени имоти вследствие на замяната трябва да граничат с горски територии – собственост на общината.

(7) Не се допуска замяна, когато:

1. върху имотите - собственост на физически или юридически лица, са учредени ипотека или други вещни права;

2. разликата в стойността на имотите - предмет на замяна, определени по реда на наредбата по чл. 86, ал. 2,от Закона за горите, е по-голяма от 5 на сто; 

3. имотите - предмет на замяна, са отдадени под наем или под аренда;

4. в резултат на замяната се разделят имоти – общинска собственост.

(8) В случаите по ал. 5, т. 2-5 с договора за замяна се определя и срокът за изграждане на обекта или съоръжението, мотивирали решението за замяна. При неспазване на условията по договора кметът на общината разваля договора по съдебен ред.

Чл.13. /1/Включването в общинските горски територии на негодни за земеделско ползване или слабопродуктивни земи, се извършва по реда на Закона за опазване на земеделските земи, след решение на Общинския съвет и при условията на чл.81 от Закона за горите.

              /2/ Влязлото в сила решение по алинея 1 се изпраща на съответната Дирекция по земеделие и гори за отразяване на промяната в картата на възстановената собственост.

Чл.14. /Изм. и доп. с Решение №313/31.07.2025г./ (1) Допуска се промяна на предназначението на поземлени имоти в горски територии – собственост на общината при условията на Закона за горите за:

1. площадки за изграждане на транспортни съоръжения (пристанища, летища, жп гари, автогари), промишлени предприятия и ферми за отглеждане на животни, риба и други водни животни, добив на подземни богатства, гробищни паркове, депа за отпадъци, насипища и хвостохранилища, електроцентрали, язовири, пречиствателни станции за питейни или отпадъчни води и други хидротехнически съоръжения, както и на площадкови енергийни обекти по смисъла на Закона за енергетиката;

2. трасета на линейни обекти, разположени върху повърхността на терена - пътища и железопътни линии, включително съоръженията към тях, водни канали;

3. създаване на нови или разширяване строителните граници на съществуващи урбанизирани територии в случаите, когато има действащи общи устройствени планове на общините или за части от тях, в които се намират имотите;

4. създаване или разширяване на отделни урегулирани поземлени имоти, за които има влязъл в сила:

а) подробен устройствен план - за реализиране на проекти за предоставяне на социални услуги - резидентен тип, и социални услуги от специализираните институции;

б) общ устройствен план - в останалите случаи;

5. национални обекти по смисъла на Закона за държавната собственост, обекти, свързани с националната сигурност и отбраната на страната, с опазването на околната среда, за изграждането на които има решение на Министерския съвет, както и изграждане на индустриални паркове по смисъла на Закона за индустриалните паркове и общински обекти от първостепенно значение по смисъла на Закона за устройство на територията;

6. изграждане на стълбове за лифтове и влекове, както и на основи на съоръжения от ветрогенераторни и фотоволтаични паркове;

7. изграждане на ски писти.

(2) Забранява се промяна на предназначението на поземлени имоти в горски територии за срок 20 години след опожаряването им. Забраната не се прилага, когато промяната на предназначението е свързана със:

1. отбраната или сигурността на страната;

2. изпълнението на инвестиционни проекти, одобрени с решение на Министерския съвет;

3. изпълнение на инвестиционни проекти за нужди на общината, одобрени с решение на общинския съвет.

(3) Приходите от промяна на предназначението на поземлени имоти в горски територии постъпват в бюджета на Министерството на земеделието и храните и се разходват само за залесяване и строителство и поддръжка на горски пътища.

(4) Промяна на предназначението на поземлени имоти в горски територии по ал. 1, т. 3 и т. 4, буква "б" се извършва, след като заявителят е придобил правото на собственост върху имота.

(5) Поземлени имоти в горски територии се смятат с променено предназначение от датата на влизане в сила на подробен устройствен план, предвиждащ изграждане на национален обект или на общински обект от първостепенно значение по смисъла на Закона за държавната собственост и Закона за устройство на територията, които стават публична държавна или общинска собственост.

(6) Не се допуска промяна на предназначението на горски територии за ски писти и стълбове за лифтове и влекове, когато изграждането им не е предвидено в приетите областни планове за развитие на горските територии.

(7) За срок до 30 години не се допуска промяна на функционалното предназначение на обекти, изградени върху поземлени имоти, чието предназначение е променено по реда на ал. 1, т. 4, буква "а".

(8)  Не се допуска промяна на предназначението на поземлени имоти в горски територии в границите на зона "А", зона "Б" или в урбанизираните територии на населените места след границите на зона "А" по Закона за устройството на Черноморското крайбрежие, в които съгласно становище на министъра на околната среда и водите или оправомощено от него длъжностно лице попадат пясъчни дюни, освен в случаите по чл. 17а от същия закон.

Раздел 3

 Стопанисване на общинските горски територии.

Чл.15. Стопанисването на горските територии на общината се осъществява в съответствие с разпоредбите на Глава четвърта от Закона за горите и обхваща дейностите по залесяване, защита срещу ерозия и порои и провеждане на сечи в горите. 

Чл.16.Дейностите залесяване на горски територии; определяне на източниците от горската семепроизводствена база, събирането и добива на горски репродуктивни материали, тяхното окачествяване,  търговия, внос и износ; ; защитата на горските територии срещу ерозия и порои, както и строежа на укрепителни съоръжения, се организират при условия и по ред, определени с Наредбата на Министерския съвет по чл.95, ал.1 от Закона за горите.

Чл.17. Сечите в горите на общината се провеждат за възобновяване, отглеждане и подобряване състоянието на горите и за постигане на целите, заложени в горскостопанските планове и програми, при условия и по ред, определени в Наредбата на МЗХ по чл.101, ал.3 от ЗГ.

Раздел 4

Ползване на дървесина и на недървесни продуки.

Чл.18  / 1 / Ползвания от горските територии на общината са ползването на дървесина и ползването на недървесни горски продукти.

           / 2 / Ползванията от горските територии на общината са възмездни.

           / 3 / Размерът на таксите за ползвания от горските територии на общината се определя с решение на Общинския съвет.

Чл.19 Ползването на дървесина от горските територии на общината, което представлява добивът на дървесина и/или разпореждането с нея, се осъществява в съответствие на разпоредбите от Глава пета, Раздел 1 от ЗГ, при условия и по ред, определени с Наредбата по чл.95, ал.1 от Закона.

Чл.20. /Изм. и доп. с Решение №313/31.07.2025г./ (1) Общината, може да сключва с търговци договори за срок до 15 години за:

1. добив на дървесина;

2. продажба на дървесина. 

             (2) Търговците по ал. 1 следва да отговарят на изискванията на чл. 115, ал. 1, т. 2.от ЗГ.

             (3) Ежегодното количество - предмет на договорите по ал. 1, е в размер до една трета от годишното ползване на дървесина от горите на общината. 

             (4) Условията и редът за провеждане на процедурата и за сключване на договорите по ал. 1 се определят с Наредбата по чл. 95, ал. 1. от ЗГ.

Чл.21. Ползването на недървесни горски продукти от горските територии на общината, което представлява добивът на смола, борина, сено, кори, лико, семена, гъби, лечебни и ароматни растения или части от тях, лишеи и мъхове, горски плодове, зеленина, коледни елхи, листников фураж, улов на животни, които не са дивеч, както и разпореждането с тях, се осъществява в съответствие с разпоредбите от Глава пета, Раздел 2 на ЗГ, при условията и по ред, определени с наредбата по чл.95, ал.1 от Закона.

Раздел 5

Паша в горските територии.

Чл.22. Пашата на селскостопански животни в горските територии на общината, се извършва в съответствие с разпоредбите от Глава пета, Раздел 3 на ЗГ, след заплащане на цена за календарната година, определена с решение на общинския съвет.

Раздел 6

Защита на горските територии.

Чл.23. Защитата на горските територии на общината,която  обхваща мерките за превенция и борба с болести, вредители, пожари и други абиотични въздействия, се осъществява по реда на Глава шеста от ЗГ.

                                            Раздел 7

Достъп до горите на общината
Чл.24. Достъпът до горите на общината се осъществява при условията и по ред, определени в Глава седма от ЗГ.

Раздел 8

Строителство в горските територии на общината, без промяна на предназначението.

Чл.25. Строителство в горските територии на общината, без промяна на предназначението, се извършва при условията и по ред, определени в Глава осма от ЗГ.
Раздел 19

Опазване на горските територии на общината.

Чл.26 /1/ Опазването на горските територии обхваща действията по предотвратяване и установяване нарушения на разпоредбите на Закона за горите.

       /2/  В съответствие с разпоредбата на чл.188, ал1 от ЗГ, общината организира опазването на горските си територии, като: назначава правоспособни за тази цел лица;
       /3/  Правата и задълженията на лицата по алинея 2 са в съответствие с Раздел 1 на Глава тринадесета от ЗГ.

Глава втора

УПРАВЛЕНИЕ НА ГОРСКИТЕ ТЕРИТОРИИ НА ОБЩИНАТА

/Звено в общинската администрация/

Чл.27 За управлението на общинските горски територии в състава на общинската администрация се създава структурно звено / дирекция / по смисъла на чл.181, ал.1, т.1, „а” от Закона за горите с наименование Дирекция „Управление и стопанисване на Общински гори”

Чл.28 /1/ Дейността на звеното се финансира от общинския бюджет по План-сметка.

      /2/ План-сметката по алинея 1 се приема с отделно решение на Общинския съвет, заедно с бюджета на общината.
              / 3 /    Приходите в план – сметката по алинея 1 се формират от:

1. разпорежданията с общински горски територии по Раздел 2 от Глава първа;

2. такси за ползвания от общинските горски територии:

      а/ за ползване на дървесина;

      б/ за ползвания на недървесни горски продукти;

3. Такси за услуги извършвани от общинската администрация:

      а/ за издаване и съгласуване на разрешителни, позволителни, удостоверения, проекти, планове, програми и заверки на извлечения от тях, сертификати, за съгласуване на строителство в горските територии на общината и други писмени документи, предвидени в Закона за горите;

     б/ за маркиране, проектиране, консултиране, експертизи, измервания, оценяване, таксиране, устройство, инвентаризация, изготвяне на планова и отчетна документация;

4.суми, дължими по договори за предоставяне право на ползвания от горските територии на общината, както и невъзстановими депозити;

5. средства от други собственици на горски територии, предоставени на общината за тяхното опазване;

6. експортни такси за износ на дървесина и на недървесни горски продукти;

7. глоби и обезщетения за нарушения в горските територии на общината;

8. суми от продажби на вещи, отнети в полза на общината, послужили за извършване на нарушенията по т.7 или тяхната равностойност, ако липсват или са отчуждени, след приспадане на разходите по отнемането, съхранението и продажбата им;

9.средства от продажбата на горски семена, плодове и посадъчен материал, каталози, специализирани печатни произведения и други продукти и стоково-материални ценности, закупени, добити или произведени със средства на общината;

10. дарения, завещания и други;

11.средства от български или чуждестранни държавни и правителствени институции, неправителствени организации и лица с оглед на потребителската, защитната, средообразуващата и рекреационната функция на горите и научноизследователската и приложна дейност в тях;

12. средствата по Глава седемнадесета от Закона за горите;

13. присъдени суми по дела, свързани с горските територии но общината;

14. неустойки по договори за дейности в горските територии на общината;

15. получени средства за обезщетения по застраховки;

16. други приходи, определени със закон и с други нормативни актове;

17. суми от финансови начети;

18. остатъци от предходната година.

           / 4 / Приходите по алинея 3 се изразходват за:

1. издръжка на звеното по чл.27;

2. подпомагане на естественото възобновяване на горите;

3. събиране, закупуване, доставка, преработване и съхраняване на горски семена и плодове;

4. производство или закупуване и доставка на посадъчен материал;

5. подготовка на почвата за залесяване;

6. залесяване;

7. отглеждане на подраста и на новосъздадените култури;

8. попърване на горски култури;

9. инвентаризация на горските разсадници и култури;

10. направа и поддържане на огради на горски култури и възобновителни участъци;

11. изграждане на дребни техникоукрепителни съоражения за борба с ерозията;

12. провеждане на сечи в горите-без материален добив;

13. почистване на сечища и други площи за залесяване;

14. защита на горите на общината по Глава шеста от Закона за горите;

15. наблюдения и измервания на вредни емисии  и змърсявания, както и провеждането на метеорологични и хидрологични наблюдения;

16. опазване на горските територии на общината по Глава тринадесета от Закона за горите;

17. строителство, поддръжка, ремонт и други присъщи разходи за дълготрайни активи-собственост на общината, предназначени за стопанисване на горските територии на общината;

18. строителство, поддръжка и ремонт на:

           а/ горски пътища;

           б/ складове, горски бараки, навеси, заслони, опорни и пунктове за опазване на горите;

           в/ сгради и съоражения в горски разсадници;

           г/ пожаронаблюдателни кули и други противопожарни съоражения;

       19.мероприятия, свързани със стопанисването на горите в защитените територии;

       20. изграждане и организиране на горски разсадници, опитни полета, сортоизпитателни участъци, семепроизводствени градини и плантации и маточни колекции;

       21. изработване на стопански планове и програми по Раздел 2, на Глава втора от Закона за горите;

       22. научно обслужване и внедрителска дейност;

       23. международна дейност, по въпроси на горските територии;

       24. членски внос за участие на общината в различни организации и сдружения, свързани с горите;

       25. печатни и друг вид издания, свързани с горите;

       26. пропаганда и реклама, работа с обществеността;

       27. чествания на Седмицата на гората;

       28. обучения, квалификация и преквалификация, специализации и стипендии , свързани с управлението на горските територии на общината;

       29. съдебни и други такси по дела, касаещи горите;

       30. провеждане на процедури за възлагане на дейности в горските територии на общината;

        31. по отнемане, съхраняване и продажба на, отнети в полза на общината, вещи, свързани с опазването на горските територии;

        32. застраховки и обезщетения;

  33. безопасност и охрана на труда;

Чл. 29 За ръководител / директор / на структурното звено по чл. 27 се назначава лице, отговарящо на условията по чл.181, ал.5, от Закона за горите.

Чл. 30 /Изм. и доп. с Решение №313/31.07.2025г./ (1) Организацията на дейността и функционалните задължения на Дирекция Управление и стопанисване на общински гори се урежда с вътрешен акт на Кмета на община Приморско, част от системата за финансово управление и контрол  на общинска администрация Приморско.
- Наредбата е приета с Решение №102/17.08.2011г. прието с Протокол № 010/17.08.2011г. на Общински съвет – Приморско.
- Изм. и доп. с Решение №313/31.07.2025г. в чл.12, чл.14,чл.20 и чл.30

